H.C. Andersen
Store norske leksikon,Språk og litteratur,Litteratur i verden,Europa,Danmarks litteratur,Danmarks litteratur på 1800-tallet
Hans Christian Andersen var en dansk forfatter og dikter. Han er verdenskjent for eventyrene han har skrevet.
Bakgrunn Andersen ble født av fattige foreldre i Odense. Han skulle settes i skredderlære; men da en spåkone forutsa moren at Odense by en gang ville bli illuminert til hans ære, fikk han sin stedige fantastvilje satt igjennom og reiste i 1819 uten penger og faste planer til København.Han eide en nesten utrolig evne til å komme i forbindelse med innflytelsesrike folk. Først skaffet dikteren Jens Baggesen og komponisten Christoph Ernst Friedrich Weyse ham inn ved Det kongelige Teater som korist. Da hans guttestemme forsvant, tok teatersjefenJonas Collin seg av ham, skaffet ham kongelig understøttelse til å studere og anbrakte ham i Slagelse lærde skole. Han ble tatt ut av skolen og privat dimittert i 1828. Dikt, romaner og reiseskildringer Andersen hadde skrevet dikt allerede i skolen, blant annet Det døende barn. Som nybakt student skrev han den fantastiske arabesk Fodrejse fra Holmens kanal til østpynten af Amager (1829), tydelig etter mønster av Ernst Theodor Amadeus Hoffmann; samme år kom hans første dramatiske arbeid Kærlighed paa Nicolai taarn, og året etter en samling Digte, også til dels i en tilstrebet ironisk overlegen form.Disse første arbeidene skaffet Andersen stor anerkjennelse, men også kritikk. Han produserte flittig, blant annet en rekke reisebøker fra de mange reiser han foretok. Reisene skaffet ham venner og berømte forbindelser i utlandet, blant andre Johann Ludwig Tieck, Adelbert von Chamisso og Charles Dickens. Den første av H. C. Andersens romaner, Improvisatoren (1835), er fylt med hans inntrykk fra det første Italia-oppholdet. Den vakte bifall i Danmark, og den tyske oversettelsen gjorde ham internasjonalt kjent som forfatter.Derpå fulgte O. T. (1836) med hjemlige interiører, Kun en spillemand (1837), en sentimental skildring av kunstnerens trengsler, som ble angrepet av Søren Kierkegaard i 1838 i sin debut Af en endnu levendes papirer. Boken er en forvokst anmeldelse av Andersens roman fra 1837. I 1857 kom den mislykkede romanen At være eller ikke være, som imidlertid interesserer ved å røpe Andersens store interesse for og avhengighet av Hans Christian Ørsteds filosofi. H. C. Andersens selvbiografi Mit livs eventyr kom i 1855.Som lyriker er han fintfølende, men ikke fintformende. Som dramatiker er han som regel uheldig. Som reiseskildrer har han et utmerket beskrivende og følsomt talent. Som romanforfatter kan han sette et fargerikt stoff opp med inntrengende liv, og fastholde i hvert fall svermeriske naturer med hell, men han kan også flyte ut. Eventyr Som eventyrforfatter tilhører H. C. Andersen verdenslitteraturen. Han har skrevet i alt 156 eventyr og mer realistiske «historier». De første kom ut i et beskjedent hefte i 1835 og ble ikke særlig godt mottatt, bare Ørsted viste en forståelse som oppmuntret dikteren til å fortsette. Siden fulgte småsamlinger og hefter til 1872.H. C. Andersens eventyr er til å begynne med omdiktninger av folkeeventyr, de var nye ved sin muntlige dagligtale og ved å innstille alle sine begreper på barnets verden. Etter hvert finner Andersen selv opp motivene til sine eventyr, de blir ikke mer «fortalt for barna» alene, de blir dobbeltbunnet, gjennomvevde av en vidunderlig ironi og båret av et glimtende lune. Andersens Ørsted-inspirerte, urokkelige tro på at virkeligheten er et vidunder, hans forståelse av menneskelige lidelser og av den menneskelige forfengelighet, som han selv led så meget under, hans presise virkelighetsiakttagelse og hans friske språkbruk, alt dette møtes i eventyrene og gjør dem til en sjanger som helt er hans.Eventyrene brakte H. C. Andersen verdensberømmelse. Han ble en fetert gjest både ved Europas hoff, på de danske herregårder og i de rike københavnske familier. Størst betydning hadde familien Collin for ham i hans ungdom, på hans gamle dager var det især hos familiene Henriques og Melchior han søkte og fant et hjem, og han døde på grosserer Melchiors landsted «Rolighed» på Østerbro den 4. august 1875. Han mottok ordener og titler fra hele Europa. Odense by, som utnevnte ham til æresborger i 1867, ble virkelig illuminert for hans skyld.Den store ytre glans var nødvendig for ham for å dekke over hans personlige tragedie; hans mange alvorlige, men alltid mislykkede forelskelser, blant andre i Riborg Voigt, Louise Collin og især i den svenske sangerinnen Jenny Lind. Hypokondri og en tiltagende rastløshet plaget ham også. Med en nesten sykelig sensibilitet måtte han betale for sitt geni. Hans liv var fullt av lange lidelser og kortvarige, men intense lykkestunder. Gjennom lidelse fikk han sin erfaring og utmyntet den i inspirasjonens øyeblikk til stor kunst. H. C. Andersens verker H. C. Andersens Samlede værker i femten bind utkom i årene 1876–1880. Eventyrene utgitt av Hans Brix og Anker Jensen i fem bind i 1919, kritisk utgave ved Erik Dal i 1963–1967. Diktene ble utgitt i 1930 av Paul V. Rubow. De interessante dagbøkene og brevene er blant annet trykt i følgende: Breve til og fra Andersen, 3 bind (1877–1878)  Andersens brevveksling med Edvard og Henriette Collin, 6 bind (1933–1937) Andersens brevveksling med Jonas Collin, 3 bind (1945–1948) Andersens dagbøger 11 bind (1971–1976). Et utvalg eventyr Tittel Utgitt     Den lille Idas Blomster 1835   Fyrtøiet 1835   Lille Claus og Store Claus 1835   Prindsessen paa Ærten 1835   Tommelise 1835   Den lille Havfrue 1837   Keiserens nye Klæder 1837   Den standhaftige Tinsoldat 1838   De vilde Svaner 1838   Paradisets Have 1839   Ole Lukøie 1842   Svinedrengen 1842   Den grimme Ælling 1844   Nattergalen 1844   Sneedronningen 1844   De røde Skoe 1845   Elverhøi 1845   Holger Danske 1845   Hyrdinden og skorstensfeieren 1845   Stoppenaalen 1847   Den lille Pige med Svovlstikkerne 1848   Den lykkelige Familie 1848   Historien om en Moder 1848   Det er ganske vist! 1852   Verdens deiligste Rose 1852   Nissen hos Spekhøgeren 1853   Klods-Hans 1855   Det gamle Egetræs sidste Drøm 1858   Dynd-Kongens Datter 1858   Klokkedybet 1858   Suppe paa en Pølsepind 1858   Vinden fortæller om Valdemar Daae og hans Døttre 1859   En Historie fra Klitterne 1860   Gaardhanen og Veirhanen 1860   Hvad Fatter gjør, det er altid det Rigtige 1861   Iisjomfruen 1862   Sommerfuglen 1862   I Børnestuen 1865   Sølvskillingen 1865   Veirmøllen 1865   Gjemt er ikke glemt 1866   Laserne 1870   Dandse, dandse, Dukke min! 1872   Det Utroligste 1872   Portnøglen 1872   Tante Tandpine 1872 Les mer i Store norske leksikon eventyr Eksterne lenker Odense bys museer: H.C. Andersens hus  VisitODENSE: H.C. Andersen attraktioner i Odense Litteratur Andersen, Jens: Andersen : en biografi, 2003, 2 b Arkiv for Dansk Litteratur Bredsdorff, Elias: H.C. Andersen : mennesket og digteren, 1979 Brix, Hans: H.C. Andersen og hans Eventyr, 1907 Grønbech, Bo: H.C. Andersens Eventyrverden, 1945 Grønbech, Bo: H.C. Andersen : levnedsløb, digtning, personlighed, 1971 H.C. Andersen-centret Jørgensen, Aage: H.C.Andersen litteraturen 1875-1968 : en bibliografi, 1970 (videreført t.o.m. 1998 i 2 b. utgitt 1995, 1998) Kofoed, Niels: Studier i H.C. Andersens fortællekunst, 1967 Mortensen, Klaus P.: Svanen og skyggen : historien om unge Andersen, 1989 Mylius, Johan de: Myte og roman : H.C. Andersens romaner mellem romantik og realisme, 1981 Nielsen, Erling: H.C. Andersen og andre Danskere, 2. utg., 1974, isbn 82-05-06607-8 Rubow, Paul V.: H.C. Andersens eventyr : forhistorien – idé og form, sprog og stil, 2. udg., 1943 Sørensen, Inger: H.C. Andersen og komponisterne, 2005, isbn 87-02-03480-8 Wullschläger, Jackie: Hans Christian Andersen : en eventyrfortellers liv, 2003, isbn 82-496-0563-2